Den unge højreback Joakim Mæhle kan snart være fortid i AaB. Ifølge en belgisk avis er nordjyderne tæt på at sælge ham.

Han har kun spillet 25 førsteholdskampe for AaB, men kan snart være på vej til udlandet. Ifølge den belgiske avis Het Nieuwsblad forhandler AaB med en belgisk klub om den 19-årige højreback Joakim Mæhle. Det er den belgiske klub KRC Genk, som er ude efter Joakim Mæhle. De to klubber er ifølge Het Nieuwsblad i gang med den afsluttende del af forhandlingerne, og hvis de bliver enige, kan højrebacken skifte til den belgiske klub i sommerpausen. Joakim Mæhle blev først rykket op i AaB's Superliga-trup for ni måneder siden, men han har gjort kometkarriere på positionen som højre back. Det fik for fem måneder siden klubben til at forlænge kontrakten med Mæhle, så den gælder frem til 2020. Nu tyder meget dog på, at stortalentet forlader Nordjylland allerede til sommer.